Британската администрация на Египет и Капската колония допринася към загрижеността относно извора на Нил. Египет е залят от британски войски през 1882 г. (въпреки че, бива обявен за протекторат едва през 1914 г. и никога за колония), а Судан, Нигерия, Кения и Уганда са покорени през 1890-те години и началото на 20 век. На юг Капската колония (придобита през 1795 г.) предоставя база за подчинение на съседните африкански държави и нидерландските африканери, които я напускат заради британците и основават свои собствени републики – Оранжева свободна държава и Южноафриканска република (Трансваал). Теофилъс Шепстон анексира последната през 1877 г. в името на Британската империя, след като 20 години е била независима. През 1879 г., след Англо-зулуската война Великобритания консолидира контрола над повечето територии в Южна Африка. Бурите протестират и през декември 1880 г. се вдигат на въстание, което води до Първата англо-бурска война (1880 – 1881). На 23 март 1881 г. британският министър-председател Уилям Гладстон подписва мирен договор, който дава самоуправление на бурите в Трансваал. Рейдът на Джеймисън от 1895 г. е провален опит на Британската южноафриканска компания да свали бурското правителство в Трансваал. Втората англо-бурска война, водена между 1899 и 1902 г., е за контрол над златната и диамантената промишлености. Този път независимите бурски републики са победени и включени в състава на Британската империя.